**Juan López Fernández**, alcumado "**O Negro**", nado na Pobra do Caramiñal o 30 de outubro de 1929 e finado o 7 de setembro de 2017, foi un futbolista galego. Xogaba de dianteiro.

Traxectoria
-----------

Nacido na Pobra do Caramiñal trasladouse coa súa familia á Coruña con menos dun ano de idade. Na cidade herculina comezou a xogar ao fútbol na AD Huracán e no Amanecer, pasando despois polo Orzán SD, o Victoria CF e o Español SD.

Con 20 anos debutou na Segunda División, formando parte do Arousa na histórica tempada 1949/50, a única do club na categoría de prata. No equipo de Vilagarcía compartiu dianteira entre outros con Ventura, López Vázquez e Nolito, e marcou 8 goles.

En 1950 fichou polo Racing de Ferrol, adestrado por José Planas. Na súa primeira campaña en Ferrol formou na dianteira xunto con Marquínez, Fabeiro e Álvarez, entre outros, e marcou oito goles. Na seguinte os seus compañeiros máis habituais no ataque foron Alvarito e Roig. Fixo seis goles, que contribuíron a que o equipo rematase na terceira posición e disputase a fase de ascenso a Primeira División, na que meteu tres goles máis, pero sen conseguir ascender.

En 1952 fichou polo CD Málaga, co que debutou en Primeira División nun partido contra o Sporting de Gijón no Molinón. Disputou 13 partidos nos que marcou 5 goles, descendendo a Segunda ao remate da campaña. Na tempada 1953/54 marcou 11 goles na liga e outros 7 na promoción de ascenso, contribuíndo de xeito importante a que o club regresase a Primeira. Foi o máximo goleador do equipo na tempada 1954/55, con 8 goles en 18 partidos, pero o club rematou último e descendeu de novo.

En xullo de 1955 fichou polo Deportivo da Coruña, da Primeira División. O 1 de setembro disputou contra o Athletic Club a décima edición do Trofeo Teresa Herrera, a primeira na que participaba o Deportivo. Formou na dianteira xunto con Arsenio, Pahiño, Lechuga II e Polo, e conseguiu proclamarse campión grazas a dous goles de Pahiño, no que a prensa da época definiu como un dos días máis memorábeis da historia do fútbol coruñés. Xogou só 8 partidos oficiais co Deportivo, onde estivo á sombra de Pahiño e Bazán, e marcou 5 goles.

En 1956 fichou polo Xerez CD, de Segunda División. No equipo adestrado por Eguiluz recuperou a titularidade, disputando 21 partidos nos que marcou 13 goles. Na tempada seguinte xogou co Eldense, tamén en Segunda, marcando 9 goles. Máis tarde xogou no Sporting Clube de Espinho de Portugal.

Logo de retirarse, pasou a ser armador de barcos de pesca. Faleceu o 7 de setembro de 2017, aos 87 anos.

Notas
-----

1. ↑  "Juan, el coruñés delantero del Málaga". *La Voz de Galicia* (en castelán). 11 de xuño de 1955. p. 5.
2. ↑  "El Arosa sigue afirmando su recuperación". *El Pueblo Gallego* (en castelán) (8281). 17 de xaneiro de 1950. p. 4. Consultado o 18 de decembro de 2021.
3. ↑  "Un penalty dio el triunfo a la Orensana sobre el Arosa, 1-0". *La Región* (en castelán) (10163). 14 de marzo de 1950. p. 3. Consultado o 18 de decembro de 2021.
4. ↑  "Juan, del Málaga, al Deportivo". *El Progreso* (en castelán) (14917). 19 de xullo de 1955. p. 4. Consultado o 18 de decembro de 2021.
5. ↑  "Con todos los honores, el Deportivo se adjudica el X Trofeo Teresa Herrera, al vencer al Atlético de Bilbao (2-1)". *La Noche* (en castelán) (10755). 2 de setembro de 1955. p. 4. Consultado o 22 de decembro de 2020.
6. ↑  "Juan, o '9' do primeiro Dépor que gañou o Teresa Herrera, falece aos 87 anos". Deportivo da Coruña. 8 de setembro de 2017.

Véxase tamén
------------

### Ligazóns externas

* Datos do xogador en BDFutbol *(en castelán)*.

|  |  |
| --- | --- |
| Control de autoridades | 
* Wd: Q9015103
* SUDOC: 137644868
* Transfermarkt: 461312

 |